FI Euroopan unionin virallinen lehti C 353/18

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

2012/C 353/09

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava Euroopan komissiolle kuuden kuukauden kuluessa tästä julkaisemisesta.

YHTENÄINEN ASIAKIRJA

NEUVOSTON ASETUS (EY) N:o 510/2006

”CARNE DE BRAVO DO RIBATEJO”

EY-N:o: PT-PDO-0005-0789-08.10.2009

SMM ( ) SAN ( X )

1. Nimi:

”Carne de Bravo do Ribatejo”

2. Jäsenvaltio tai kolmas maa:

Portugali

3. Maataloustuotteen tai elintarvikkeen kuvaus:

3.1 Tuotelaji:

Luokka 1.1 – Tuore liha (ja muut eläimenosat)

3.2 Kuvaus 1 kohdassa nimetystä tuotteesta:

Brava de Lide -rotuun kuuluvien nautojen ruhoista leikattu liha. Se voidaan tarjota jäähdytettyinä puoliruhoina tai etu- ja takaneljänneksinä taikka Carne de Bravo do Ribatejo -lihasta leikattuina jäähdytettyinä tai pikapakastettuina paloina, jotka on pakattu tyhjiöön tai muunlaiseen asianmukaisesta materiaalista valmistettuun kääreeseen; pakastusmenetelmän on oltava sellainen, että sillä varmistetaan tuotteen mureuden ja ravintoarvon sekä lihan ominaisuuksien säilyminen lihaskudosta vahingoittamatta.

Rekisteröity nimi ”Carne de Bravo do Ribatejo” voidaan mainita päällysmerkinnöissä joko myyntinimityksenä tai elintarvikkeiden ainesosien luettelossa, mikäli kyseisen tuotteen osuus on 95–100 % lopputuotteen kokonaispainosta. (Ks. merkinnöistä annettu direktiivi 2000/13/EY).

Päällysmerkintöjen lisäksi ruohojen, neljännesten, palojen tai niistä leikattujen osien ja viipaleiden mukana on aina oltava kuljetuksen ja kaupan pitämisen aikana varmennuselimen antama alkuperätodistus, jonka sisältämistä tiedoista ilmenee, että tuote täyttää kaikki eritelmän erityisvaatimukset.

Eläinten teurasikä ja -paino:

Teurasikä Teuraspaino Carne de Novilha Brava de Lide 18–30 kuukautta 100–200 kg Carne de Novilho Bravo de Lide 18–30 kuukautta 150–250 kg Carne de Vaca Brava de Lide 31–60 kuukautta 100–250 kg Carne de Toiro Bravo de Lide 31–60 kuukautta vähintään 200 kg

Ruhon luokittelussa käytetään SEUROP-asteikkoa, ja se tapahtuu seuraavien muuttujien, lihakkuus- ja rasvaisuusluokkien mukaan:

Carne de Novilha Brava de Lide: 18–30 kuukauden ikäisinä teurastettujen naaraspuolisten eläinten ruhot, joiden paino on 100–200 kg. SEUROP-asteikon lihakkuusluokat E, U, R, O ja P sekä rasvaisuusluokat 2, 3 ja 4 hyväksytään;

Carne de Novilho Bravo de Lide: 18–30 kuukauden ikäisinä teurastettujen urospuolisten eläinten ruhot, joiden paino on 150–250 kg. SEUROP-asteikon lihakkuusluokat E, U, R ja O sekä rasvaisuusluokat 2, 3 ja 4 hyväksytään;

Carne de Vaca Brava de Lide: 31–60 kuukauden ikäisinä teurastettujen naaraspuolisten eläinten ruhot, joiden paino on 100–250 kg. SEUROP-asteikon lihakkuusluokat E, U, R, O ja P sekä rasvaisuusluokat 2, 3 ja 4 hyväksytään;

Carne de Toiro Bravo de Lide: 31–60 kuukauden ikäisinä teurastettujen urospuolisten eläinten ruhot, joiden paino on vähintään 200 kg. SEUROP-asteikon lihakkuusluokat E, U, R ja O sekä rasvaisuusluokat 2, 3 ja 4 hyväksytään.

On syytä korostaa, että Brava de Lide -rodun erityisominaisuuksista ja eläinten pitotavasta johtuen ja ottaen erityisesti huomioon sukupuoli, teurasikä ja teuraspaino on perusteltua hyväksyä SEUROP-asteikon luokkaan P kuuluvat ruhot, mutta ainoastaan luokissa ”Novilha” ja ”Vaca” (hiehot ja lehmät), kuten jäljempänä 5.3 kohdassa esitetään.

Rasvan ominaisuudet: kiinteää, tihkumatonta, väriltään valkoisesta keltaiseen, kiiltävää, hienorakeista, mehevää, aromaattista ja miellyttävän makuista, tiivistä ja korkealaatuista. Näille ruhoille on erittäin tyypillistä yleensä marmoroitunut (lihaskudoksen syiden väliin hyvin ohuina juovina jakaantunut) kudosrasva, joka vaikuttaa lihan mehevyyteen, kiinteyteen ja makuun.

Aistinvaraiset ominaisuudet: tyypillisesti pehmeää, rakenteeltaan kiinteää, jonkin verran kudosrasvaa sisältävää, erittäin mureaa ja pehmeää.

Lihan erityisluonne ilmenee seuraavissa aistinvaraisissa ominaisuuksissa:

Väri: tumman kirsikanpunainen, kiiltävä.

pH-arvo: alle 6.

Rakenne: rakenteessa yhdistyvät pehmeys, kiinteys, mureus ja pureskeltavuus.

Maku ja aromi: erittäin miellyttävä ja voimakas, ilmenee tyypillisenä voimakkaan maukkaana naudanlihan makuna.

Ruhoja riiputetaan ennen leikkaamista kylmähuoneessa vähintään 12 tunnin ajan, kunnes niiden sisälämpötila on 7 °C, jolloin niiden suhteellinen kosteus säilyy toimitukseen asti 85–90 %:ssa.

3.3 Raaka-aineet (ainoastaan jalostetut tuotteet):

—

3.4 Rehu (ainoastaan eläinperäiset tuotteet):

Ruokinta perustuu maantieteellisellä alueella tuotettuun rehuun, laidunrehuun ja olkeen sekä perinteisiin viljan käsittelyssä syntyneisiin jäännöksiin (leseet ja akanat, joihin on sekoitettu hieman jyviä). Mikäli laitumet eivät pysty talvella ja kesällä tuottamaan riittävästi ravintoa eläinten tarpeisiin, turvaudutaan alueelta saatuun säilörehuun (heinä ja/tai siilorehu). Lisäksi voidaan käyttää erityisvalmisteisia ravintolisiä (luonnonsiementiivisteet rakeina tai pelletteinä), joiden ei välttämättä tarvitse olla peräsin alueelta. Niiden osuus nautojen päivittäisestä ravintoannoksesta saa olla 1–2 kg ja enintään 2 % elopainosta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Eläinten syntymä, kasvatus ja teurastus.

Tavanomaisessa elinympäristössään Brava de Lide -rodun eläimet ovat fyysisiltä ja fysiologisilta ominaisuuksiltaan luonnostaan tyyniä, rauhallisia ja säyseitä.

Eläinten kuljetusolosuhteiden on vastattava voimassa olevan kuljetus- ja teurastuslainsäädännön vaatimuksia.

Brava de Lide -rodun eläimet on ehdottomasti teurastettava päivänä, jona ne saapuvat teurastamoon, vuoden kuukaudesta ja päivästä riippumatta.

Teurastus saa tapahtua ainoastaan yksilöidyllä maantieteellisellä alueella sijaitsevassa Euroopan yhteisöjen hyväksymässä teurastamossa.

3.6 Viipalointia, raastamista, pakkaamista jne. koskevat erityiset säännöt:

Leikkaaminen, paloittelu, kauppakunnostus ja pakkaaminen

Ottaen huomioon kyseisten eläinten erityiset etologiset tekijät ja stressin haitalliset vaikutukset ruhojen laatuun tarvitaan ehdottomasti erityisosaamista sen toteamiseksi, että ruhot soveltuvat leikattaviksi, paloiteltaviksi, kauppakunnostettaviksi ja viipaloitaviksi.

Mikrobiologisten riskien välttämiseksi leikatut, viipaloidut tai kauppakunnostetut palat on pakattava välittömästi.

3.7 Merkintöjä koskevat erityiset säännöt:

Tarjontamuodosta riippumatta päällysmerkinnöissä on muiden lainsäädännössä edellytettyjen tietojen lisäksi oltava aina seuraavat maininnat:

Carne de Bravo do Ribatejo — Denominação de Origem Protegida (suojattu alkuperänimitys) sekä EU:n tunnus;

Carne de Bravo do Ribatejo -naudanlihan tunnus:

kaupan pitämisestä vastaava tuottaja tai tuottajaryhmittymä;

varmennus- tai vaatimustenmukaisuusmerkki.

Myyntinimitykseen ”Carne de Bravo do Ribatejo DOP” ei saa lisätä muita merkintöjä tai mainintoja, kuten jakelijoiden tuotemerkit jne.

Kaupan pitämisestä vastaavan tuottajan tai tuottajaryhmittymän nimeä tai toiminimeä ja osoitetta ei missään tapauksessa saa korvata muun tahon tiedoilla, vaikka kyseinen taho olisikin vastuussa tuotteesta tai sen kaupan pitämisestä.

4. Maantieteellisen alueen tarkka rajaus:

Kaikki kunnat Bejan, Évoran, Portalegren ja Santarémin maakunnissa, Alcácer do Salin, Alcocheten, Grândolan, Montijon, Palmelan, Santiago do Cacémin ja Sinesin kunnat Setúbalin maakunnassa, Alenquerin, Arruda dos Vinhosin, Azambujan ja Vila Franca de Xiran kunnat Lissabonin maakunnassa sekä Idanha-a-Novan kunta Castelo Brancon maakunnassa ja Montemor-o-Velhon kuntaan kuuluva Arazeden taajama Coimbran maakunnassa.

5. Yhteys maantieteelliseen alueeseen:

5.1 Maantieteellisen alueen erityisyys:

Brava de Lide -rotuisen nautakarjan kasvatus on yhteydessä maantieteelliseen ympäristöön ja näiden eläinten soveltuvuuteen yksilöidyn maantieteellisen alueen maatilojen toimintaan. Tuotanto on läheisessä riippuvuussuhteessa alueen tammimetsiin (korkki-, rauta- ja talvitammi), luonnonlaitumiin sekä maantieteellisellä alueella yleisesti esiintyvien metsien kuivan paikan kasveista koostuvaan luonnonkasvillisuuteen. Puut ja pensaikot ovat myös erittäin tärkeä tekijä näiden eläinten tuotannon kannalta, koska ne tarjoavat eläimille rauhallisen ympäristön etäällä ihmisistä ja inhimillisestä sivistyksestä ja suojaa huonon sään aikana. Sen vuoksi ne ovat luonteenomainen ja alueelle ominainen tekijä, jonka merkitys on ratkaiseva kyseisen rodun eläinten kasvatuksen kannalta.

Maantieteellisellä alueella esiintyy etupäässä korkki-, rauta- ja talvitammimetsiä, luonnonlaitumia sekä metsiköissä viihtyviä luonnonvaraisia kuivan paikan kasveja, kuten genista, kistus, kanerva ja takiainen, jotka ovat erittäin tärkeä osa eläinten ravintoa etenkin talvisaikaan (invernadouro). Alueen ekosysteemi on luonteenomainen (lämpötilanvaihtelut hyvin kuumien ja kuivien kesien ja erittäin kylmien talvien välillä ovat suuret). Brava de Lide -rotuisen karjan kasvatukseen liittyy erityisosaamista, sillä nautojen rohkean luonteen ja voiman vuoksi apuna on käytettävä hevosia. Myös laajaperäinen siirtolaiduntaminen yksilöidyllä maantieteellisellä alueella on tyypillinen tekijä, jonka ansiosta on mahdollista hyödyntää parhaita laitumia ja lisätä eläinten hyvinvointia.

Brava de Lide -rodun naudat kasvatetaan tiloilla yksilöidysti seuraavan tuotannon valvontajärjestelmän mukaisesti.

1) Brava de Lide -rodun portugalilainen kantakirja;

2) naudat kasvatetaan puhdasrotuisina;

3) Brava de Lide -rodun naudat pidetään tiloilla yksilöidysti täysin erillään muista saman lajin eläimistä;

4) yksittäiset eläimet, niiden vanhemmat ja jälkeläiset sekä niiden morfologiset ja toiminnalliset piirteet ovat tunnistettavissa Brava de Lide -rodun kantakirjasta annetun asetuksen mukaisesti;

5) rodulle ominainen yksilöllinen tuotantojärjestelmä;

6) tuottajien täytäntöönpanema valvontajärjestelmä, jolla voidaan varmistaa täydellinen jäljitettävyys yksittäisten eläinten ja kaikkien leikattujen palojen tai pakattujen jalostettujen tuotteiden välillä sellaisen kaavion avulla, jossa esitetään aiemman ja myöhemmän vaiheen jäljitettävyys tuotannosta kaupan pitämiseen ja lopputuotteesta tilalle.

5.2 Tuotteen erityisyys:

Carne de Bravo do Ribatejo -naudanliha on väriltään tumman kirsikanpunaista ja tyypillisen kiiltävää ja rakenteeltaan pehmeää, kiinteää, mureaa ja erittäin helposti pureskeltavaa. Maku on voimakas ja pitkään viipyvä, ja tyypillisesti marmoroitunut liha sisältää kudosrasvaa, mikä vaikuttaa sen mureuteen, makuun ja pureskeltavuuteen.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

Carne de Bravo do Ribatejo -naudanlihan ominaisuudet johtuvat pääasiassa eläinten syntymäympäristön maaperä- ja ilmasto-oloista, rodun morfologisista ja toiminnallisista ominaisuuksista sekä eläinten pitotavasta, johon liittyviä olennaisia tekijöitä ovat seuraavat:

— Nykyinen Brava de Lide -rotu tunnettiin sen alkuperäalueen sijaintipaikan vuoksi ennen nimellä ”Ribatejana”, ja rotu polveutuu luonnonvaraisesta nautakarjasta, jota esiintyi todennäköisesti jo ammoisista ajoista lähtien Tejo- ja Sadojokien laaksojen ja niitä ympäröivien nummien alueella.

— Brava de Lide on kotoperäinen nautakarjarotu, jonka alkuperäaluetta ovat Tejo- ja Mondegojokien kosteikot.

— Brava de Lide -nautakarjan kasvatus alkoi vuonna 1840, kun perustettiin Portugalin ensimmäinen karjatila, jolla alettiin kasvattaa luonnonvaraisia nautoja Vagosin markiisilta ostetusta lehmäkarjasta ja samaa alkuperää olevista siitoseläimistä (Assunção, 1988).

— Eläimet liikkuvat kausittain useita kilometrejä tilan eri osien välillä ravintoa etsimässä, ja niiden siirtämisessä laitumelta toiselle käytetään apuna hevosia sekä sävyisiä ja helposti hallittavissa olevia cabrestos-härkiä.

— Perinteisesti eläimet talvehtivat Alentejon maatiloilla ja siirtyivät keväällä Golegãn niityille Ribatejoon.

— Luonnonvaraisen karjan kasvatus Ribatejossa, Alentejossa ja eräillä Beiran alueilla liittyi perinteisesti tarpeeseen käyttää niitä vetojuhtina maatöissä, koska ne soveltuivat fyysisten ja etologisten ominaisuuksiensa ansiosta erinomaisesti tähän tarkoitukseen. Ne ovat uljaita, joustavasti liikkuvia, energisiä ja tarkkoja eläimiä.

— Tämä poikkeuksellisen vaatimaton ja erittäin sitkeä karja oli korvaamattoman tärkeä Ribatejon ja Alentejon vaikeissa viljelyolosuhteissa.

— Säänkestävänä laji eli jatkuvasti sekä ennen kesyttämistä että sen jälkeen laumoissa.

— Tähän rotuun kuuluvat eläimet ovat luonnostaan tyyniä, rauhallisia ja säyseitä, minkä vuoksi juoma- ja rehukaukalot sijoitetaan yleensä kauas toisistaan, jotta eläimet joutuvat liikkumaan, mikä on hyvin tärkeää niiden fyysisen kunnon kannalta ja vaikuttaa niistä saadun lihan erityisominaisuuksiin. Tiloilla on edelleen yleisenä käytäntönä pitää eläimet liikkeessä tunnin ajan päivässä.

Ratkaiseva tekijä tämän rodun nautojen laajaperäisessä tuotantojärjestelmässä on tilan koko, koska ainoastaan tarpeeksi suurilla tiloilla kasvatettuina nämä voimakasrakenteiset eläimet saavat riittävästi tarvitsemaansa liikuntaa.

Brava de Lide -rotuisen nautakarjan tuotantojärjestelmä on läheisessä riippuvuussuhteessa alueen korkki-, rauta- ja talvitammimetsiin, luonnonlaitumiin sekä maantieteellisellä alueella yleisesti esiintyvien metsien kuivan paikan kasveista koostuvaan luonnonkasvillisuuteen, jonka yleisimpiä lajeja ovat genista, kistus, kanerva ja takiainen, jotka ovat erittäin tärkeä osa eläinten ravintoa etenkin talvisaikaan.

Tämän perusteella voidaan todeta, että Brava de Lide -rotuinen karja kasvatetaan aina laajaperäisesti (laitumella); eläintiheys on alle 1,4 nautayksikköä hehtaaria kohti. Tämä tuotantotapa on luonnollisella tavalla yhteydessä yksilöityyn maantieteelliseen alueeseen, jolla tilakoko on perinteisesti suuri; myös alueen erityiset maaperä- ja ilmasto-olot mahdollistavat rodun eläinten tyypillisen ruokinnan, joka perustuu luonnonrehuun ja siirtolaiduntamiseen Ribatejon ja Alentejon välillä.

Yksi tärkeimmistä tekijöistä, jotka vaikuttavat ominaisuuksiltaan ainutlaatuisen lihan tuotantoon, on epäilemättä eläinten ruokinta, joka aloitetaan emonmaidolla ennen siirtymistä luonnonlaiduntamiseen, unohtamatta kaikkialla yksilöidyllä maantieteellisellä alueella runsaina esiintyvien, joskin kooltaan ja tiheydeltään vaihtelevien korkki-, rauta- ja talvitammimetsien aluskasvillisuutta.

Brava de Lide -rotuisen nautakarjan kasvatus on läheisessä yhteydessä tähän alueeseen, mistä kertoo tuhatvuotisten perinteisten menetelmien mukaisesti harjoitettu ja tähän päivään saakka säilynyt käytäntö. Carne de Bravo do Ribatejo -naudanliha on myös yksi alueen perinteisistä ruokalajeista.

Carne de Bravo do Ribatejo -naudanliha on olennainen osa Ribatejon gastronomiaa; tunnetuimpia ruokalajeja ovat cozido de carnes bravas (lihapata), rabinhos de toiro bravo (häränhännät) ja espetadinhas de carnes bravas (vartaat).

Carne de Bravo do Ribatejo -naudanlihaa käytetään mitä erilaisimpien alueellisten perinneruokien valmistukseen, ja se on myös edelleen arvostettu ja erittäin kysytty alkupala ja tuote, joka tunnetaan kuluttajien keskuudessa sekä alkuperäalueella että sen ulkopuolella.

Alueella on myös perustettu Toiro Bravon kilta, jonka tavoitteena on edistää tämän Ribatejon alueen vuosituhantista, antiikin kreikkalaisilta, roomalaisilta ja muilta kansoilta periytyvää gastronomista osaamista ja lujittaa ikivanhoja, näihin päiviin asti säilyneitä taitoja, jotka ovat selvästi osa alueen kulttuuriperintöä.

Yhdessä kaikki nämä tekijät vaikuttavat tämän lihan erityislaatuun, jonka ominaispiirteitä ovat erityisesti väri, tyypillinen kudosrasva, joka näkyy välittömästi Brava de Lide -rotuisten nautojen lihasta leikattujen palojen marmoroituneessa pinnassa, sekä samanaikaisesti kiinteä ja murea rakenne.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.gpp.pt/Valor/doc/CE_Carne_Bravo_Ribatejo.pdf

(1) EUVL L 93, 31.3.2006, s. 12.